b'\n_START_ARTICLE_\nOzono sluoksnis\n_START_PARAGRAPH_\nOzono sluoksnis\xc2\xa0\xe2\x80\x93 \xc5\xbdem\xc4\x97s atmosferos dalis, kurioje yra santykinai didel\xc4\x97 ozono koncentracija. Did\xc5\xbeioji atmosferos ozono dalis yra apatin\xc4\x97je stratosferos dalyje, apie 15-35\xc2\xa0km auk\xc5\xa1tyje, jo koncentracija did\xc5\xbeiausia apie 22\xc2\xa0km auk\xc5\xa1tyje._NEWLINE_Jis saugo \xc5\xbdem\xc4\x99 nuo biologi\xc5\xa1kai labai aktyvi\xc5\xb3 200\xe2\x80\x93400\xc2\xa0mm bangos ilgio saul\xc4\x97s alfa ir beta ultravioletin\xc4\x97s spinduliuot\xc4\x97s. \xc5\xa0i spinduliuot\xc4\x97 yra \xc5\xbeymiai pavojingesn\xc4\x97 u\xc5\xbe gama spinduliuot\xc4\x99 (vertinant sugertos energijos vienetui)._NEWLINE_Ozono sluoksn\xc4\xaf 1913\xc2\xa0m. atrado pranc\xc5\xabz\xc5\xb3 fizikai Charles Fabry ir Henri Buisson. Smulkiau ozono sluoksnio savybes tyr\xc4\x97 brit\xc5\xb3 meteorologas Gordon Miller Bourne Dobson, suk\xc5\xabr\xc4\x99s paprast\xc4\x85 spektrofotometr\xc4\x85, kuriuo buvo galima i\xc5\xa1matuoti stratosferos ozono kiek\xc4\xaf nuo \xc5\xbeem\xc4\x97s. 1928\xe2\x80\x931958\xc2\xa0m. laikotarpyje Dobsonas \xc4\xafsteig\xc4\x97 pasaulin\xc4\xaf ozono monitoringo sto\xc4\x8di\xc5\xb3 tinkl\xc4\x85, kuris veikia iki \xc5\xa1iol. Jo vardu pavadintas ozono sluoksnio matavimo vienetas Dobsono vienetas._NEWLINE_1996 metais Nobelio premija buvo paskirta mokslininkams F. Raulandui, N. Mosinai (JAV) P. Krutcenui (VFR), kurie dar 1970 metais paskelb\xc4\x97, kad ozono sluoksn\xc4\xaf ardo (plonina) freonai\xc2\xa0\xe2\x80\x93 chloro, fluoro, bromo angliavandeniliai.\n_START_SECTION_\nOzono skyl\xc4\x97\n_START_PARAGRAPH_\nApie stratosferos ozono sluoksnio nykim\xc4\x85, kaip apie vien\xc4\x85 i\xc5\xa1 svarbiausi\xc5\xb3 pastarojo laikotarpio ekologini\xc5\xb3 problem\xc5\xb3 prad\xc4\x97ta kalb\xc4\x97ti prie\xc5\xa1 15\xe2\x80\x9320 met\xc5\xb3. Pvz., 1985 metais buvo konstatuotas ozono sluoksnio nykimas vir\xc5\xa1 Antarkties (nuo 1979 iki 1985 met\xc5\xb3 ten ozono suma\xc5\xbe\xc4\x97jo 40 proc.). Gana ilg\xc4\x85 laik\xc4\x85 buvo manoma, kad ozono sluoksnio plon\xc4\x97jimas b\xc5\xabdingas tik Antarkties regionui, ta\xc4\x8diau 1991 metais ozono \xe2\x80\x9eskyl\xc4\x97s\xe2\x80\x9c buvo pasteb\xc4\x97tos ir \xc5\xa0iaur\xc4\x97s pusrutulyje, vir\xc5\xa1 Vakar\xc5\xb3 Europos ir \xc5\xa1iaurin\xc4\x97je Norvegijoje. 1992\xc2\xa0m. sausio m\xc4\x97nes\xc4\xaf nustatyta, kad ozono sluoksnis vir\xc5\xa1 Lenkijos suma\xc5\xbe\xc4\x97jo iki 44 proc. Pana\xc5\xa1\xc5\xabs duomenys u\xc5\xbefiksuoti vir\xc5\xa1 Archangelsko, Rygos. Dar 1993 metais ozono sluoksnio steb\xc4\x97jimai vir\xc5\xa1 Lietuvos parod\xc4\x97, kad sausio-kovo m\xc4\x97n. ozono sluoksnis vir\xc5\xa1 Vilniaus svyravo apie 300\xe2\x80\x93330 D.v. (1 D.v.\xc2\xa0\xe2\x80\x93 1/1000\xc2\xa0cm storio ozono sluoksnis normaliomis s\xc4\x85lygomis\xc2\xa0\xe2\x80\x93 Dobsono vienetas), ir buvo apie 20\xe2\x80\x9330 proc. ma\xc5\xbeesnis nei daugiametis vidurkis, b\xc5\xabdingas \xc5\xa1iam laikotarpiui. 1993 metais did\xc5\xbeiausias steb\xc4\x97tas vir\xc5\xa1 Vilniaus ozono sluoksnio storis buvo 380 D.v., minimalus -220 D.v._NEWLINE_Manoma, kad pagrindin\xc4\x97 \xe2\x80\x9eozono skyli\xc5\xb3\xe2\x80\x9c atsiradimo prie\xc5\xbeastis yra ozono molekuli\xc5\xb3 irimas d\xc4\x97l alkihalid\xc5\xb3 duj\xc5\xb3 poveikio. D\xc4\x97l atsiradusi\xc5\xb3 \xe2\x80\x9eozono skyli\xc5\xb3\xe2\x80\x9c Australijoje ir Piet\xc5\xb3 Amerikoje padaug\xc4\x97jo susirgusi\xc5\xb3j\xc5\xb3 odos v\xc4\x97\xc5\xbeiu ir katarakta, pa\xc5\xbeeista pas\xc4\x97li\xc5\xb3.\n_START_SECTION_\nOzono sluoksnio plon\xc4\x97jimo pasekm\xc4\x97s\n_START_PARAGRAPH_\nOzono sluoksnio plon\xc4\x97jimas labai pavojingas, nes bendram ozono kiekiui sluoksnyje suma\xc5\xbe\xc4\x97jus keliomis de\xc5\xa1imtim procent\xc5\xb3, biologinis poveikis padid\xc4\x97ja kelis ar net keliasde\xc5\xa1imt kart\xc5\xb3. Suma\xc5\xbe\xc4\x97jus ozono sluoksniui l proc., pavojus susirgti odos v\xc4\x97\xc5\xbeiu padid\xc4\x97ja 2\xe2\x80\x933 proc._NEWLINE_Pastaraisiais metais vis daug\xc4\x97ja odos v\xc4\x97\xc5\xbeio susirgim\xc5\xb3, aki\xc5\xb3 tinklain\xc4\x97s pa\xc5\xbeeidim\xc5\xb3, silpn\xc4\x97ja augal\xc5\xb3 ir gyv\xc5\xabn\xc5\xb3 imunin\xc4\x97 sistema, nyksta planktonas ir \xc5\xbeuv\xc5\xb3 mailius, ma\xc5\xbe\xc4\x97ja \xc5\xbeem\xc4\x97s \xc5\xabkio kult\xc5\xabr\xc5\xb3 derliai, susidaro r\xc5\xabg\xc5\xa1t\xc5\xabs liet\xc5\xabs. Visi \xc5\xa1ie rei\xc5\xa1kiniai susieti su stratosferos ozono sluoksnio plon\xc4\x97jimu.'